Matteo Pessina

Matteo Pessina (s. 21. huhtikuuta 1997 Monza) on italialainen jalkapalloilija, pelipaikaltaan keskikenttäpelaaja. Hän on pituudeltaan 187-senttimetrinen ja edustaa Italian Serie A:ssa pelaavaa Monzaa lainalla saman sarjan Atalantasta. Hän pelasi Italian maajoukkueessa sen voittaessa Euroopan-mestaruuden kesällä 2021.

Pessina aloitti uransa Monzan joukkueessa kaudella 2013–2014 mutta pelasi ensimmäiset Serie A -ottelunsa vasta elokuussa 2018 Atalantan joukkueessa. Kauden 2019–2020 hän pelasi lainalla myöskin Serie A:ssa pelanneessa Hellas Veronassa mutta palasi Atalantaan kaudeksi 2020–2021. Aiemmin hän kuului Milanin omistukseen mutta ei päässyt pelaamaan edustusjoukkueessa. Lainasopimuksilla hän on pelannut alemmilla sarjatasoilla Leccessä, Cataniassa, Comossa ja Speziassa. Hän on vuoden 2022 loppuun mennessä pelannut Serie A:ssa 115 ottelua ja tehnyt niissä 12 maalia, joista seitsemän Hellas Veronalle, kolme Atalantalle ja kaksi Monzalle, jossa hän pelaa lainalla kauden 2022–2023. Mestarien liigassa hän pelasi seitsemän ottelua kaudella 2020–2021 ja niistä viisi ottelua avauskokoonpanossa sekä seuraavalla kaudella neljä ottelua, joista kolme avauskokoonpanossa. Hän teki Mestarien liigassa maalin syyskuussa 2021 kotiottelussa Young Boysia vastaan.

Pessina pelasi Italian nuorisomaajoukkueissa. Hän pelasi Italian A-maajoukkueessa ensimmäisen kerran marraskuussa 2020 ystävyysottelussa Viroa vastaan. Maaliskuussa 2021 hän pääsi vaihtopelaajana muutamaksi minuutiksi kentälle MM-karsintaotteluissa Pohjois-Irlantia ja Bulgariaa vastaan sekä pelasi avauskokoonpanossa Liettuaa vastaan. Viidennessä maaottelussaan toukokuussa 2021 hän teki kaksi maalia ystävyysottelussa San Marinoa vastaan.

Kesän 2021 EM-kilpailuissa Pessina pääsi vaihdosta kentälle Italian toisen alkulohko-ottelun lopussa. Hän pelasi kolmannessa ottelussa Walesia vastaan avauskokoonpanossa ja teki ottelun ainoan maalin. Neljännesvälieräottelussa Itävaltaa vastaan hän tuli vaihdosta kentälle ja teki jatkoajalla Italian toisen maalin. Puolivälierässä hän ei pelannut mutta jatkoajalle ja rangaistuspotkukilpailuun edenneessä välieräottelussa Espanjaa vastaan hän tuli vaihdosta kentälle toisella puoliajalla. Italian voittamassa loppuottelussa hän ei pelannut.

Pessina on vuoden 2022 loppuun mennessä pelannut 15 A-maaottelua, joissa hän on ollut seitsemän kertaa avauskokoonpanossa. Maaleja hän on tehnyt neljä.

Lähteet 

Italialaiset jalkapalloilijat
Vuonna 1997 syntyneet
Elävät henkilöt